钦定古今图书集成/方舆汇编/职方典/第1234卷 > 宝庆府风俗考 府县志合载
## 钦定古今图书集成/方舆汇编/职方典/第1234卷 > 宝庆府风俗考 府县志合载

本府。〈邵阳县附郭。〉

《汉书》：“楚有江汉川泽山林之饶。江南地广，或火耕水耨。民食鱼稻，以渔猎山伐为业，故饮食还给，不忧冻饿，亦无千金之家。信巫鬼，重淫祀，与巴蜀同俗。”

《图经》：“地接谿峒，其俗好勇尚俭。”

《邵州旧志》：“其人尚气而贵信，喜直而恶欺，节俭而不奢，朴厚而不佻。”

《一统志》：“尚气喜直，节俭朴厚。”

颜廷矩《序》：“事简而民淳。”

《旧志》：“士大夫多介节勇退澹腆仕。”

楚俗尚鬼，惟邵为甚，往往信巫而轻医。医之世传者不数见村医用草药以巧中者，亦时有之。本郡往时民淳讼减，迩来不然。词固无情，动辄上控人命，奸淫，多为风影，但以倾人赀产性命为快。至近时之朋党造款，远人之乘机抄掠，尤非旧时敦朴之习。

本郡土著为里，士大夫之侨寓附籍，皆入其甲。里丁颇繁，往往多挟众凌寡，杂派倍于正赋。一不应，则诬以抗负，细民受害尤甚。

往时，郡多泥《堪舆》之说，自求福利而不葬其亲，至因循数十年而恬不以为怪。今则不然，而皆急于窀穸，稍知礼义者，惟以俭亲为歉。此又自迷而之悟，自漓而之淳，一验也。

往时，郡自士大夫外，不知有谱牒也，即士大夫家亦容有置此而不讲者。今则不然，咸知“明伦敦俗” 之重，而家多修谱，渐谋建祠者矣。

城步县

本县民有三：一曰“居民” ，在安化石井赤水。敦礼明伦，信巫勤织。一曰“徭民” ，在城步大水。情尚慓悍，好武少文。一曰“苗民” ，在五峒、六寨。跣足佩刀挟弓，语言侏𠌯，辄习击刺。《旧志》：死丧而歌，先娶后冠，男少女长，与徭同风。

新化县

《古碑亭记》：“民族简朴，颇有古意。”

《舆地图》：火耕水耨，饮食还给，不忧冻馁，亦无千金之家，信巫鬼，尚淫祀。

宋章惇《开梅山》诗：“人家迤𨓦多板屋，火耕硗确名畬田。”

《刘轩旧志》，“士崇礼义而专嗜经籍，民力耕桑而少事商贾，风气渐开，人文益著。”

《旧志》：“尚气贵信，好武少文，淳而不佻，俭而不侈。” 《一统志》：“板屋畬田。”

士耽经术，重清议，小民职勤治生，多不事商贾。逮后户口日增，民渐殷庶，“彼鼠此雀” ，未免讼狱繁兴云。

武冈州

《一统志》：“风俗陋俭，狱讼稀简。”

又云：“僻在万山，其民团聚。”

武冈僻在万山，火耕水耨以自给，信巫崇祀而尚鬼。然素敦气节，雅重《诗》《书》。如士习务廉耻而守公法，知包揽之禁严，则输公最早，绝无抗赋于上，积私兼下者。若夫生而命名，长而命冠，确训成人，不尚华饰，今且一遵时制矣。婚姻慎择门第，兼信星卜，过聘纳采，视家丰俭，克慎终始，风称贞俗矣。乃兵荒屡见，至不“保其妻孥。乱则相弃，平则相争，甚至兴讼射利，辄称奸淫。且田产久经出业，动云侵占，奴仆多背恩养，尤肆反噬。沿习不己，狙诈成风。傥非畏志格心，何由植谷釐秀。” 即如丧祭讣吊，窀穸称家，有无伏腊烝尝，咸依节度。乃信巫不遵典祀，飘空索鬼，用药不明，王道村医杀人。甚至“风水之说，中于人心，‘纷争互起，棺柩停阁，岁月忍延’” ，此则武习之积疵也。

新宁县

新宁地接溪峒，山峦崷崒。其俗好勇尚俭，信巫乐斗。疾病敛赀合祷，刀剌两腕，以祈神祜，不自知其悖也。日晡醵饮成市，贵者败德，愚者贪祸。而《四礼》率多不讲，婚媾无书，止凭媒议，间有同

“姓不同宗而为婚者” ，以致诘争纷纷。迩来宁俗稍变，农力于野，妇勤织纺，商贾鬻盐，布帛菽粟，工各守其艺，绝无四方奇淫之物。男子暑葛寒毡，妇女衣布服素。即贵族富家，不饰金珠绣绮，出则男女别涂。青衿之士，亦皆甘菲陋，不羞韦葛。昏旦闭户诵读，无他营，非钱粮公事，公门绝迹。且士民信佛者众，少食牛犬，输粮恐后，不敢欠逋。虽王风远播，宁邑渐化，大都习尚然也。往时，民甚敦朴，巨族好礼。小民昏礼亲迎，畏讼狱。如孀妇再适，求娶虽众，亦听本妇自裁。癸巳之变则不然，一妇而数姓哗争；否则，索诈乘之矣。不遂，辄捏端控上，即破产亡身在所不惜。甚而处女亦如之。此习俗之一变也。至于人命奸盗，罔诬非常，十词九谎，有司莫能晰其奸。迩来上台明察，风亦稍抑。

丧祭之礼，随地各异。迩来有亲丧不即成服，犹裹白服青，或数月，或期年方开吊，著斩衰。间有亲柩，或十载不葬，四五十年尚停暴露不覆者有之。诘其故，不曰“乏地” ，则曰“山头不利” ；不曰“年月凶” ，则曰“赀费难措。” 此俗之最恶者也。

正月一日　，是三元之日也，《春秋》谓之“端月。” 鸡鸣戒兴，先于庭前爆竹，以避山魈恶鬼，长幼悉正衣冠拜祖，然后少长以次拜贺，进椒柏酒，饮桃汤，或屠苏酒下五辛盘进，敷于散，服却鬼丸。造桃板著户，谓之“仙木。” 凡饮酒次第从小起，亲戚各往来相贺三日。市不列肆，贴画鸡于户，悬草索于上，插桃符于旁，出拜亲戚及邻里。彼此办有供具留饮，又互相邀饮。有孝服者，居家守侍灵位，择日拜陇墓。是日，占风之方向，以验岁之登耗，“北主稔，南主歉。” 又观天色明暗，明多旸，暗多雨。是日禁止扫地。

正月七日　为人日，以七种菜为羹，剪彩为人，或镂金箔为人胜，贴屏帐亦戴之，头鬓又造华胜以相遗。按《艺苑》：元旦画鸡于门，谨始也。七日贴人于帐，重人也。

立春　先一日，太守率僚属迎春于东郊，各行户装演故事曰“山子。” 各官服彩簪花，押春牛于后。本日太守行耕礼，鞭土牛，谓之打春。邑令别以小牛彩鞭馈乡达。是日悉剪彩为燕戴之门，贴“宜春” 二字。

正月十五日　作豆糜，加油膏其上，以祀门户。先以杨柳插门，随以杨枝所指，乃以酒脯饮食及豆粥插箸而祭之。张灯于堂、于门，鼓吹相闻，街市游观，午夜不禁。其夕迎紫姑以卜将来蚕桑。十七十八有张灯者，谓之“买两夜灯。” 邵俗十一日起，至十五日，张灯于门，迎灯于市，比巷竞胜。其最盛者为“采茶灯” ，饰童子为女形，以绳系灯，歌唱遍诣人户索赏。十九日为天穿，以红缕系煎饼饵置屋上，谓之“补天穿。” 未日夜，以芦苣火照井祠中，则百鬼走。元日至于月晦，并为脯聚饮宴，士女泛舟，或临水宴乐。

二月朔　，唐时称中和节，民间以青囊盛百谷瓜果种相遗，谓之“献生子。”

春分日　，民并置戒火草于屋上，有鸟如乌，先鸡而鸣，架架格格，民候此鸟始戒农事。

社日　，四邻各结为社会，具牲醪为屋于树下，先祭神，然后飨其胙。是日饮酒，谓之“治聋酒。” 断火三日，亦谓“禁烟。” 谓冬至后一百四日、一百五日、一百六日也。暮春多有秋千之戏，好事者多放风筝。

清明　插柳于门，具酒肴登墓祭扫，以楮钱挂树。清晨以瓮畜水，经数月而味色不变，谓之“清明水。” 造酒尤佳。晦日饮酒，谓之“送春。”

四月八日　为浴佛节，造乌色饭相馈遗，谓之“青精饭。”

五月五日　为天中节，四民并蹋百草，又有斗百草之戏。采艾以为人，悬门户上以禳毒气。是日采杂药及蓄兰为沐浴。《楚词》云：“浴兰汤兮沐芳。” 以五彩丝系臂，名曰辟兵，一名长命缕。令人不病瘟。其日作枭羹，以其恶鸟，故以五月五日食之。

六月六日　，谓之“半年节。” 以酒肴祀家庙，或曝书及衣物。是日，诸乡落始竞渡。

七月七日　为牵牛织女会聚之夜。是夕人家妇女结彩缕，穿七孔鍼，或以金银𨱎石为鍼，陈瓜果于庭中以乞巧。有蟢子网于瓜上，则以为符应。

十五日　，僧尼道俗悉营盂兰会，供诸佛。八月十四日　，民并以朱水点儿头额，名曰“天灸” ，以厌疾。又以锦彩为眼明囊，更相馈遗。中秋　作月饼相馈遗。至暮夜，家家祀月。

九月九日　，士民并登高，饮菊酒，妇人带茱萸囊，各以粉面作糕饼相遗。冬至　，家家相拜称贺。

腊月八日　灌佛，作《浴佛会》。

二十四夜　祀灶，其说谓灶神翼日朝天，白一岁事，故先期祷之。是夜点灯，谓之“照虚耗。” 二十五夜　谓之“小年。” 夜煮赤豆作糜，暮夜合家同食，虽远出未归者，亦留贮口分。至襁褓小儿及童仆皆预，名曰“数粥。” 人家门首燃薪满盆，谓之“相煖热。” 村落则以秃帚若麻秆竹枝燃火炬，缚长竿之杪，以照田亩。烂然遍野，以祈丝谷。谓之“照田蚕。” 与烧火盆同。岁前或为藏钩之戏。或围炉宴饮。以送寒

除夜　，盛爆竹以驱恶鬼。《欧诗》云：“隋宫守夜沉香火，楚俗驱神爆竹声。” 祭其先竣事，长幼聚饮，谓之分岁。是夜聚众至宵分，谓之守岁。立桃板于门户，画神荼郁垒，以御凶鬼。